Llíria fa un homenatge als músics professionals locals de l'Orquesta Sinfónica RTVE i l'Orquesta de Extremadura
15 de abril de 2019

Llíria no és sols la Ciutat de la Música, sinó que es tracta a més d'un centre de proliferació de músics professionals, que formen part de les plantilles de les millors bandes i orquestres professionals de tot el país. Este cap de setmana, l'Ajuntament de Llíria ha realitzat un homenatge als músics de la localitat, que han format part de dues de les formacions més prestigioses: l'Orquestra Sinfónica RTVE i l'Orquesta de Extremadura.

Este reconeixement públic va tindre lloc durant els concerts que les dues orquestres van realitzar a Llíria, durant el passat cap de setmana, en una aposta de la Regidoria de Música per oferir una programació musical de primer nivell.

L'Orquesta Sinfónica de RTVE va ser l'encarregada d'obrir este cap de setmana musical amb el concert extraordinari que l'agrupació va oferir en el teatre de la Banda Primitiva de Llíria, sota la batuta del director Cristóbal Soler i la participació del clarinetista solista Javier Martínez, en la interpretació del Concert per a clarinet en La Major de W.A. Mozart. A més, l'orquestra va interpretar Obertura de la comèdia musical “Mozart” de R. Hahn i la Simfonia núm. 3 “Renana” de Schumann.

La presència dels músics de Llíria en esta orquestra ha sigut contínua, des de la seua creació en 1965, quan es va importar a Espanya el model de les orquestres professionals europees. Durant els últims 54 anys, més d'una vintena de músics i directors professionals de Llíria han format part de la plantilla d'esta formació.

El diumenge va ser el torn de l'Orquesta de Extremadura que va actuar en el teatre de la Unió Musical de Llíria, dirigida pel seu director titular, l’edetà Álvaro Albiach. En esta ocasió, l'agrupació va estar acompanyada pel solista de violí, nascut també a Llíria, Vicente Huerta que va interpretar, en la primera part, el Concert per a violí, Op. 64, de Felix Mendelssohn. En la segona part, l'agrupació va interpretar la Sonata per a dos pianos “Gran duo” en Do M de Franz Schubert, instrumentada per a orquestra per Joseph Joachim.

Estes dos actuacions serviran a més per a contribuir al manteniment del patrimoni de la localitat, ja que la recaptació de l'entrada de tots dos concerts es destinarà a la rehabilitació i conservació de l'ermita de Sant Vicent i de l'església de la Sang.